
[bookmark: TextBodyBegin]Европейският парламент,
[bookmark: _GoBack]–	като взе предвид предишните си резолюции относно Китай,
–	като взе предвид предстоящата среща на високо равнище между ЕС и Китай, чието провеждане е предвидено за 24 и 25 юли 2025 г.,
–	като взе предвид Регламент (ЕС) 2024/1252 на Европейския парламент и на Съвета от 11 април 2024 г. за създаване на рамка за гарантиране на сигурни и устойчиви доставки на суровини от критично значение и за изменение на регламенти (ЕС) № 168/2013, (ЕС) 2018/858, (ЕС) 2018/1724 и (ЕС) 2019/1020[footnoteRef:1], известен още като Законодателен акт за суровините от критично значение, [1:  	ОВ L, 2024/1252, 3.5.2024 г., ELI: http://data.europa.eu/eli/reg/2024/1252/oj.] 

–	като взе предвид Регламент (ЕС) 2024/1735 на Европейския парламент и на Съвета от 13 юни 2024 г. за създаване на рамка от мерки за укрепване на европейската екосистема за производство в областта на технологиите за нулеви нетни емисии и за изменение на Регламент (ЕС) 2018/1724[footnoteRef:2] („Законодателен акт за промишленост с нулеви нетни емисии“), [2:  	ОВ L, 2024/1735, 28.6.2024 г., ELI: http://data.europa.eu/eli/reg/2024/1735/oj.] 

–	като взе предвид изявлението на лидерите на Г-7 относно плана на Г-7 за действие във връзка с минералите от критично значение,
–	като взе предвид съобщението на Комисията от 26 февруари 2025 г., озаглавено „Пактът за чиста промишленост: Съвместна пътна карта за конкурентоспособност и декарбонизация“ (COM(2025)0085),
–	като взе предвид партньорствата за чиста търговия и инвестиции, които се договарят от ЕС, както и партньорствата на ЕС в областта на суровините от критично значение,
–	като взе предвид съвместното съобщение на Комисията и върховния представител на Съюза по въпросите на външните работи и политиката на сигурност от 20 юни 2023 г., озаглавено „Европейска стратегия за икономическа сигурност“ (JOIN(2023)0020), и речите относно намаляването на риска, произнесени от председателя на Комисията Урсула фон дер Лайен в Центъра за европейски политики на 30 март 2023 г. и в Парламента на 18 април 2023 г.,
–	като взе предвид 13-ия стратегически диалог между ЕС и Китай, състоял се на 2 юли 2025 г. в Брюксел между заместник-председателя на Комисията/върховен представител на Съюза по въпросите на външните работи и политиката на сигурност Кая Калас и китайския министър на външните работи Ван И,
–	като взе предвид изявленията на председателя на Комисията Урсула фон дер Лайен на срещата на високо равнище на Г-7, състояла се в Кананаскис, Канада, от 16 до 17 юни 2025 г.,
–	като взе предвид правилата на Световната търговска организация (СТО), по-специално принципите за недопускане на дискриминация и за прозрачност по отношение на ограниченията на износа,
–	като взе предвид решенията на СТО по процедури за уреждане на спорове DS431, DS432 и DS433 относно въведените от Китай ограничения на износа на редкоземни метали,
–	като взе предвид Ръководните принципи на ООН за бизнеса и правата на човека,
–	като взе предвид член 136, параграфи 2 и 4 от своя Правилник за дейността,
А.	като има предвид, че на 4 април 2025 г. Китай започна да въвежда ограничения върху износа на 7 от 17-те редкоземни метала и на произвежданите от тях постоянни магнити, като въведе система за неавтоматични лицензи, и посочи съображения за двойна употреба и сигурност като обосновка; като има предвид, че списъкът на продуктите, обхванати от ограниченията, включва среднотежки и тежки редкоземни метали (самарий, гадолиний, тербий, диспрозий, лутеций, скандий и итрий);
Б.	като има предвид, че суровините от критично значение са крайно необходими за широк спектър от промишлени продукти и процеси, включително в сектори от критично значение, като чистите технологии, цифровите технологии, здравеопазването и отбраната; като има предвид, че сигурните и устойчиви доставки на суровини от критично значение са от основно значение за постигането на целите на Съюза в областта на климата, цифровите технологии, конкурентоспособността и отбраната;
В.	като има предвид, че според сведенията обемът на износа е намалял с 80%, което оказва сериозно въздействие върху широк кръг от сектори, включително електрониката и потребителските технологии, зелената енергия и възобновяемите енергийни източници, автомобилната промишленост, авиокосмическата промишленост и здравеопазването;
Г.	като има предвид, че зависимостта на ЕС от Китай по отношение на суровините от критично значение продължава да нараства или в най-добрия случай остава трайно висока; като има предвид, че световната верига за доставки на редкоземни метали е съсредоточена в значителна степен в Китай, който контролира около 75% от добивната промишленост и 85% от мощностите за преработка, като при някои редкоземни метали се достигат над 95%, например при тербий, итрий и диспрозий; като има предвид, че ЕС продължава да разчита прекомерно на държави извън ЕС за доставките на суровини от критично значение и е почти изцяло зависим от Китай за доставките на тежки редкоземни метали; като има предвид, че ЕС покрива 98% от търсенето си на постоянни магнити и 92% от търсенето си на магнити от вида NdFeB, с внос от Китай;
Д.	като има предвид, че Китай значително разшири господстващото си положение в световен мащаб по отношение на добива, преработката и рафинирането на суровини от критично значение и междинни продукти, създавайки стратегически зависимости по ключови вериги за създаване на стойност, които понякога бяха умишлено използвани чрез ограничителни търговски мерки; като има предвид, че Китай първо ограничи износа на редкоземни метали през 2010 г. поради териториален спор с Япония и че това ограничение беше обявено от Апелативния орган за несъвместимо с правилата на СТО; като има предвид, че Китай също така наложи значителни ограничения по отношение на износа на суровини, класифицирани като стратегически и/или критични според ЕС, включително галий и германий, от 1 август 2023 г., графит, от декември 2023 г., продукти, съдържащи антимон – от 15 септември 2024 г., волфрам и бисмут – от 4 февруари 2025 г. и скандий – от 17 април 2025 г.;
Е.	като има предвид, че прилагането на тези ограничения върху износа вече започна да причинява сериозни смущения в промишлеността в ЕС, включително в автомобилната промишленост, като през май 2025 г. бяха спрени временно 17 монтажни линии; като има предвид, че широк кръг от сектори биха могли да бъдат изправени пред смущения, като например здравеопазването, космическото пространство и отбраната — включително изтребители, фрегати, безпилотни летателни апарати и прецизно насочвани оръжейни системи — вятърни турбини и акумулаторни батерии, като биха могли да бъдат засегнати и екологичният и цифровият преход в по-общ план;
Ж.	като има предвид, че китайската процедура за лицензиране изисква от заявителите да разкриват чувствителна информация на китайските органи, което нарушава икономическата тайна; като има предвид, че актуализираната рамка на Китай за контрол на износа от декември 2024 г. предоставя по-големи дискреционни правомощия на Министерството на търговията, Държавния съвет и Централната военна комисия на Китай да подлагат на контрол износа на изделия, които не са официално описани като изделия с двойна употреба; като има предвид, че тези нови нормативни актове включват мерки с извънтериториално приложение;
З.	като има предвид, че ЕС прилага контрол върху износа на определени видове критични и авангардни материали, но че този контрол е ясно съсредоточен върху видовете материали, с точни технически параметри, свързани с използването им в специфични военни приложения, не засяга търговията с търговски нечувствителни продукти и представлява само малък дял от общия износ на въпросните материали;
И.	като има предвид, че Китай умишлено следваше стратегия за подбиване на цените на световния пазар, като същевременно държеше вътрешния си пазар затворен, като цяло в полза на държавните предприятия, и съчетаваше това с мащабни схеми за субсидиране, което доведе до значителни нарушения на конкуренцията в световен мащаб и застраши неотдавнашните усилия на ЕС и държавите членки да продължат да поддържат жизнеспособността на останалите миннодобивни сектори в ЕС; 
Й.	като има предвид, че през април 2024 г. ЕС прие Законодателния акт за суровините от критично значение като отправна точка за усилията за подобряване на устойчивостта и автономността на доставките на ЕС на суровини от критично значение и стратегически суровини; като има предвид, че Законодателният акт за суровините от критично значение разглежда както предлагането, така и търсенето, включително чрез производствени цели, чрез ефективно използване на ресурсите, насочено към ограничаване на потреблението, и чрез заместване на стратегическите суровини; като има предвид, че кръговостта е в основата на Законодателния акт за суровините от критично значение, който има за цел да обхване 25% от нуждите на Съюза от стратегически суровини до 2030 г. чрез рециклиране и има за цел рециклиране на значително по-големи количества от всички стратегически суровини от отпадъци, в т.ч. за постоянните магнити;
К.	като има предвид, че предстоящата среща на високо равнище между ЕС и Китай е възможност за започване на диалог, като същевременно продължава решително да се противопоставя на принудата;
Л.	като има предвид, че Китай все още прилага санкции срещу бивш член на ЕП, членове на парламентите на държавите членки и европейски мозъчни тръстове;
1.	решително осъжда решението на Китай да въведе ограничения върху износа на редкоземни метали, което спря износа и значително наруши веригите на доставки, които са от жизненоважно значение за автомобилната промишленост, производителите в областта на отбраната, дружествата в областта на полупроводниците, екологосъобразните технологии, приложенията в областта на здравеопазването и много други сектори в ЕС и по света; счита, че действието на Китай е необосновано и има принудителен характер, като Китай се възползва от огромното влияние, което му осигурява неговата почти монополна позиция на световния пазар;
[bookmark: _Hlk202535774]2.	счита, че Китай използва тези ограничения върху износа, за да укрепи преговорната си позиция; подчертава, че ЕС трябва категорично да отхвърли всички опити на Китай да използва тези ограничения, за да наложи отстъпки по други текущи търговски проблеми, като счита, че всички отстъпки за Китай в това отношение биха навредили на способността на ЕС да се защитава от настоящата и бъдещи принуди;
[bookmark: _Hlk202907727][bookmark: _Hlk202909856]3.	подчертава, че е важно на предстоящата среща на високо равнище между ЕС и Китай да се изрази загриженост относно ограниченията на Китай върху износа на редкоземни метали и по-широките последици от тези ограничения за световните вериги на доставки; изразява убеждение, че контролът върху износа следва да бъде част от многостранен подход, предназначен да защитава международната сигурност и да гарантира еднакви условия на конкуренция в световен мащаб; настоява, че едностранният контрол трябва да бъде ограничен до тези, които са строго необходими от съображения за национална сигурност, с прозрачни и ясно определени правила, и поради това подчертава, че действията на Китай са в противоречие с многостранните правила и практики, като призовава Комисията и държавите членки да заемат твърда и единна позиция, да се ангажират с Китай за намиране на структурно решение и да продължат диалога с Китай в това отношение;
4.	настоятелно призовава китайските органи да предприемат осезаеми последващи действия във връзка с тяхното предложение и да премахнат изцяло ограниченията върху износа; отбелязва междувременно скорошното предложение на китайските органи за създаване на т.нар. „зелени ленти за преминаване“, насочени към опростяване на процедурите за европейските дружества;
[bookmark: _Hlk202909943]5.	подчертава спешната необходимост ЕС да засили своето стратегическо влияние и необходимост чрез идентифициране, привеждане в действие и укрепване на областите, в които има критични предимства пред Китай по отношение на основни стоки и технологии, с цел укрепване на стратегическата автономност на ЕС или чрез ограничаване на достъпа до вътрешния пазар на ЕС за високорискови китайски доставчици в съответствие с правото на ЕС и международното търговско право;
6.	счита, че мерките на Китай са необосновано използване като оръжие на неговите линии за доставки на суровини от критично значение, което го превръща в ненадежден източник на ресурси за секторите от критично значение и в заплаха за икономическите интереси и основните интереси на Съюза в областта на сигурността;
7.	изразява дълбока загриженост относно наложените от китайските органи изисквания заявителите да разкриват чувствителни данни, когато кандидатстват за разрешения за износ, и относно свързания с това значителен риск от изтичане на технологии по отношение на веригата за създаване на стойност в отбранителната промишлена база и тайните, свързани с националната сигурност, като подчертава, че това може да се използва за бъдеща принуда; счита, че е от съществено значение Комисията и държавите членки да оценят и смекчат последиците за сигурността от това предаване на данни, в съответствие с европейската стратегия за икономическа сигурност;
8.	настоятелно призовава Комисията и държавите членки да ускорят прилагането на Законодателния акт за суровините от критично значение; подчертава важната роля на Европейския съвет за суровините и неговите подгрупи за бързото и ефикасно прилагане на Законодателния акт за суровините от критично значение; припомня ясните и амбициозни цели, определени, за да се повиши капацитетът на ЕС за извличане, обработване и рециклиране на суровини от критично значение на територията на ЕС до 2030 г.; подчертава подбора на първите 60 стратегически проекта в рамките на Законодателния акт за суровините от критично значение;
9.	изразява съжаление във връзка с факта, че Законодателният акт за суровините от критично значение не беше придружен от специален бюджет на ЕС, въпреки че липсата на финансиране е основната причина за затруднения; подчертава спешната необходимост от осигуряване на инвестиции в стратегическите проекти, одобрени съгласно Законодателния акт за суровините от критично значение, и в други проекти за насърчаване на добива, рафинирането, преработката и рециклирането, които допринасят за намаляване на риска от Китай и за постигане на референтните показатели на Законодателния акт за суровините от критично значение; настоятелно призовава Комисията да задели допълнителна подкрепа на равнище ЕС за диверсификацията на доставките на редкоземни метали и суровини от критично значение и да гарантира, че предстоящата многогодишна финансова рамка ще включва бюджетен ред за насърчаване на инвестициите в добива, преработката, кръговостта, научните изследвания и иновациите, включително за замяната на суровини от критично значение;
10.	подчертава необходимостта ЕС да развива добив в рамките на Съюза и да възстанови капацитета си за преработка; подчертава, че повишаването на ефективността на използването на ресурсите чрез технологични иновации е една от целите на Законодателния акт за суровините от критично значение; подчертава потенциала на рециклирането и добива на суровини в градски условия за облекчаване на ограниченията в предлагането в краткосрочен план и изисква от Комисията да предприеме незабавни мерки за подобряване на събирането и задържането на редкоземни метали във вътрешния пазар;
11.	подчертава необходимостта да се гарантират дългосрочните икономически аргументи и жизнеспособността на инвестициите във веригите за създаване на стойност в областта на суровините от критично значение, включително чрез финансова подкрепа, като например ценови прагове, подкрепа за изкупуване и натрупване на стратегически запаси; призовава държавите членки да изискват от големите дружества, произвеждащи технологии в стратегически сектори, надлежно и редовно да извършват дейности за готовност за справяне с рискове и да вземат мерки за смекчаване на недостига на доставки, включително чрез натрупване на запаси;
12.	призовава Комисията да оцени заедно с държавите членки минималното за ЕС равнище на стратегически запаси от редкоземни метали, посочени като стратегически суровини (неодим, празеодим, тербий, диспрозий, гадолиний, самарий и церий), и съответните приложения за крайна употреба, включително свързаните с отбранителната промишленост;
13.	освен това призовава за по-силен ангажимент за сключване на партньорства за чиста търговия и инвестиции (CTIP) и двустранни стратегически партньорства в областта на суровините, които се основават на истински взаимноизгодни партньорства и отговарят на високи стандарти за устойчивост и права на човека; настоява, че е необходимо да се премине към обвързващи споразумения относно суровините от критично значение, за да се осигури дългосрочната сигурност на доставките на ЕС, да се гарантира по-голяма прозрачност и това, че Парламентът разполага с правомощия за контрол; подчертава значението на споразуменията за свободна търговия и инициативата Global Gateway за подобряване на достъпа до суровини от критично значение;
14.	насърчава използването на клаузи за преференции в съответното законодателство в областта на обществените поръчки за снабдяване с редкоземни метали от доставчици от ЕС и доверени партньори; призовава за засилена координация с единомислещи международни партньори, по-специално в рамките на Г-7 и НАТО, както и с Японската организация за сигурност в областта на металите и енергетиката, за да се подобри трансферът на знания, да се съгласуват сигурността на веригата на доставки, съвместните инвестиции и стратегиите за натрупване на запаси, както и да се разработят стандарти за доверени източници за стратегически сектори и проекти;
15.	възлага на своя председател да предаде настоящата резолюция на Съвета, Комисията, заместник-председателя на Комисията/върховен представител на Съюза по въпросите на външните работи и политиката на сигурност, на правителствата и парламентите на държавите членки и на правителството и парламента на Китайската народна република.

